སྤྱིར་ན་སྒྲུང་གཏམ་ལ་བྱེད་ནུས་མང་བོ་ཡོད་པའི་གྲས་ཀྱི་གཅིག་ནི་དྲན་པ་ཉར་འཇོག་བྱེད་པ་དེ་རེད།ད་སྔའི་ཐོས་ཚོད་ལ།མི་རེ་གཉིས་ཀྱིས་བོད་ཀྱི་དེང་རབས་ལོ་རྒྱུས་ལ་ཉམས་ཞིབ་བྱེད་པའི་ཚེ།བོད་ཀྱི་དེང་རབས་རྩོམ་རིག་བརྩམས་ཆོས་མང་བོར་ལྟ་བཞིན་འདུག་ཟེར།དེར་གོ་རྒྱུ་ཆེན་པོ་ཡོད་པ་རེད།རིག་ལྡན་རྒྱ་མཚོ་ཁོང་གི་བློས་བསླངས་དཀྱིལ་འཁོར་ལ་མཚོན་ན།དེའི་ཐད་ནས་ངས་རེ་བ་ཆེན་པོ་བཅངས་ཡོད་ལ།ལོ་རབས་དེའི་ཁྲོད་ཀྱི་མདོ་སྨད་གཅན་ཚ་གཞིར་བྱས་ཀྱི་ཆོས་སྲིད་ཀྱི་ལོ་རྒྱུས་འདི་སྒྲུང་གཏམ་གྱི་ལམ་ནས་ལེགས་འགྲུབ་བྱུང་ཡོད་པར་སྨོན་ལམ་ཡང་ཡང་འདེབས་པ་ཡིན།གཞན།ལེའུ་དང་པོར་བལྟས་ཙམ་གྱིས་མགུ་གང་ས་དང་ཡིད་ཚིམས་ས་ཤིན་ཏུ་མང་སྟེ།དཔེར་ན།མགར་བ་བསོད་ནམས་སྟོབས་རྒྱལ་གྱིས་གནུབས་པཎ་ཆེན་ལ་གློ་གྲི་ཕོ་མོ་གཉིས་ཆུང་ཆུང་གཉེན་རྟགས་ཀྱི་ཚུལ་དུ་ཕུལ་པའི་གནས་སྐབས་ལ་མཚོན་ན།བྱུང་རིམ་ལུགས་མཐུན་ཡིན་པ་དང་རང་བཞིན་ངང་གིས་ཐོན་པའི་ཁྱད་ཆོས་མཆིས་པར་མ་ཟད།མགར་པ་བསོད་ནམས་སྟོབས་རྒྱལ་གྱི་ངག་ལས་ཕྱུང་བའི་གློ་གྲིའི་བཤད་པ་དེ་ལྟ་བུར་མཚོན་ན།རྩོམ་པ་པོར་ལྟ་རྒྱ་དང་ཐོས་རྒྱ་ཆེན་པོ་ཞིག་མེད་པའམ་བྱེ་བྲག་གི་ཤེས་བྱ་དེ་དག་ལ་གོམས་འདྲིས་སོང་མེད་ཚེ།དངོས་གནས་ཤིན་ཏུ་དཀའ་བའི་ཚོད་རེད།